**La Pontul Euxin**

*Danut Cepoi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era atât de liniște, încât

chiar și pescărușii gălăgioși din fire

treceau pe deasupra noastră planând.

Le era și lor teamă de monstruoasa noastră tăcere

fără sfârșit.

Era atâta tăcere, că nici valurile nu mai unduiau,

rămăseseră toate încremenite

ca-ntr-o fotografie cu stropi de diamant

rămași suspendați între eter

și marea lucie ca o pojghiță de gheață.

Doar tăcerea vorbea despre noi

iar noi îi ascultam fermecați povestea.

Povestea ei, povestea noastră, pe care

o așteptăm și azi să se întoarcă acolo

la noi, pe malul mării. La Pontul Euxin.